# L’Heptaméron des nouvelles (1559)/Nouvelle 68

Vne femme faict manger des cantarides à ſon Mary, pour auoir vn traict de l’amour : & il en cuida mourir.

### NOVVELLE SOIXANTEHVICTIESME.

En la ville de Pau en Bear, y eut vn apoticaire que lon nommoit maiſtre Eſtienne, lequel auoit eſpousé vne femme de bien, bõne meſnagere, & aſſez belle pour le contẽter. Mais ainſi qu’il gouſtoit de differẽtes drogues, auſsi faiſoit il ſouuẽt de differẽtes femmes, pour ſçauoir mieux parler de toutes complexions : dont ſa femme eſtoit ſi fort tourmentée, qu’elle perdoit toute patience : car il ne tenoit compte d’elle, ſinon la ſemaine ſaincte par penitence. Eſtant vn iour l’apoticaire en ſa boutique, & ſa femme cachée derriere l’huys eſcoutant ce qu’il diſoit, vint vne femme de la ville, commere dudict apoticaire, frappée de meſme maladie que l’autre : & en ſouſpirant diſt à l’apoticaire : Helas ! mon compere, mon amy, ie ſuis la plus malheureuſe femme du monde. Car i’aime mon mary comme moy-meſme, & ne fais que penſer à le ſeruir & obeïr : mais tout mon labeur eſt perdu, parce qu’il aime mieux la plus meſchãte, plus orde, & ſalle de la ville, que moy. Et ie vous prie, mon compere, ſi vous ſçauez point quelque drogue, qui luy puiſſe ſeruir à changer ſa complexion, m’en vouloir bailler : car ſi ie ſuis bien traictée de luy ; ie vous aſſeure de le vous rendre, de tout mon pouuoir. L’apoticaire pour la cõſoler luy diſt, qu’il ſçauoit vne pouldre, laquelle ſi elle donnoit auec vn bouillon ou vne roſtie, comme de pouldre de duc, à ſon mary, il luy feroit la plus grand chere du monde. La pauure femme, deſirant veoir ce miracle, luy demanda que c’eſtoit, & ſi elle en pouuoit recouurer. Il luy declara, qu’il n'y auoit riẽ ſinon que prendre la pouldre de cantarides, dont il auoit bonne prouiſion : & auant que partir d’enſemble, le contraignit d’accouſtrer ceſte pouldre, & en print ce qu’il luy faiſoit de meſtier, dont depuis elle le mercia pluſieurs fois : car ſon mary, qui eſtoit fort & puiſſant, & qui n’en print pas trop, ne s’ẽ trouua point pis, & elle mieux. La femme de ceſt apoticaire, qui entẽdit tout ce diſcours, penſa en elle meſmes, qu’elle auoit neceſsité de ceſte recepte, auſsi bien que ſa commere. Et regardant au lieu ou ſon mary mettoit le demeurant de la poudre, penſa qu’elle en vſeroit quand elle verroit l’occaſion : ce qu’elle feit auãt trois ou quatre iours, que ſon mary ſentit vne froideur d’eſtomach, la priant luy faire quelque bõ potage. Mais elle luy diſt qu’vne roſtie à la pouldre de duc luy ſeroit plus profitable : & luy commanda de luy en aller toſt faire vne, & prendre de la cynamome, & du ſuccre en la boutique : ce qu’elle feiſt, & n’oublia le demeurant de la pouldre qu’il auoit baillée à ſa commere, ſans y garder doze, poix, ne meſure. Le mary mangea la roſtie, & la trouua tresbonne : mais bien toſt s’apperceut de l’effect, qu’il cuida appaiſer auec ſa femme, ce qui ne fut poſsible : car le feu le bruſloit ſi fort, qu’il ne ſçauoit de quel coſté ſe tourner, & diſt à ſa femme, qu’elle l’auoit empoiſonné, & qu’il vouloit ſçauoir qu’elle auoit mis en ſa roſtie. Elle luy confeſſa la verité, & qu’elle auoit auſsi bon beſoing de ceſte recepte, que ſa commere. Le pauure apoticaire ne la ſceut battre que d’iniures, pour le mal en quoy il eſtoit, mais la chaſſa de deuant luy, & enuoya prier l’apoticaire de la Royne de Nauarre de le venir viſiter, lequel luy bailla tous les remedes propres pour le guerir. Ce qu’il feit en peu de temps, le reprenant treſapremẽt, de ce qu’il eſtoit ſi fol de conſeiller à autruy d’vſer des drogues, qu’il ne vouloit prẽdre pour luy : & que ſa femme auoit faict, ce qu’elle deuoit faire, veu le deſir qu’elle auoit de ſe faire aimer à luy. Ainſi fallut que le pauure homme print patience de ſa follie, & qu’il recogneuſt que Dieu l’auoit iuſtement puny, de faire tomber ſur luy la moquerie qu’il preparoit à autruy.
Il me ſemble, mes dames, que l’amour de ceſte femme n’eſtoit moins indiſcrette, que grande. Appellez vous aimer ſon mary, diſt Hircan, de luy faire ſentir du mal, pour le plaiſir qu’elle en eſperoit auoir ? Ie croy, diſt Longarine, qu’elle n’auoit intention que de recouurer l’amour de ſon mary, qu’elle penſoit bien eſgarée. Pour vn tel bien, il n’y a rien que les femmes ne facent. Si eſt-ce, diſt Guebron, qu’vne femme ne doit donner à boire ny à manger à ſon mary, pour quelque occaſion que ce ſoit, qu’elle ne ſçache tant par experience, que par gens ſçauans, qu’il ne luy puiſſe nuire : mais il fault excuſer l’ignorance. Celle lá eſt excuſable : car la paſsion plus aueuglante, c’eſt l’amour, & la perſonne, plus aueuglée, c’eſt la femme, qui n’a pas la force de conduire ſagement vn ſi grand fais. Guebron, diſt Oiſille, vous ſaillez hors de voſtre bonne couſtume, pour vous rendre à l’opinion de voz compagnons. Mais ſi a il des femmes, qui ont porté l’amour, & la ialouſie patiemment. Ouy, diſt Hircan, & plaiſamment : car les plus ſages, ſont celles, qui prennent autant de paſſe temps à ſe mocquer, & rire des œuures de leurs mariz, comme les mariz de les tromper ſecrettement. Et ſi vous me voulez donner le rang, auant que ma dame Oiſille ferme le pas à tous ces diſcours, ie vous en diray vne, dont toute la compagnie a cogneu la femme, & le mary. Or commencez donc, diſt Nomerfide. Hircan en riant leur diſt.